[{"text_idx": "#000005", "text": "North ar ddechrau pennod newydd yn ei yrfa"}, {"text_idx": "#000006", "text": "\u201cMae ei awch i chwarae dros ei wlad yn anhygoel, oherwydd yr agwedd yna dwi\u2019n ffyddiog gallai ennill ymhell dros gant o gapiau\u201d"}, {"text_idx": "#000007", "text": "Ers degawd a mwy mae George North wedi bod yn gonglfaen i di\u0302m rygbi Cymru a\u2019r penwythnos hwn bydd yn ennill ei ganfed cap i Gymru pan fydd yn wynebu Lloegr ym Mhencampwriaeth y Chwe Gwlad."}, {"text_idx": "#000008", "text": "Yn 28 oed, North yw\u2019r chwaraewr ieuengaf yn hanes y ge\u0302m i ennill cant o gapiau i\u2019w wlad, a dim ond y chweched Cymro i gyrraedd y garreg filltir."}, {"text_idx": "#000009", "text": "Ers ennill ei gap cyntaf yn ddeunaw oed yn erbyn De Affrica yn 2010, mae North wedi mynd yn ei flaen i sgorio 42 o geisiau i Gymru ac mae\u2019n gyflym gau\u2019r bwlch ar record cyn-asgellwr Cymru, Shane Williams, sef 58 o geisiau."}, {"text_idx": "#000010", "text": "Ond ar o\u0302l treulio mwyafrif o\u2019i yrfa yn chwarae ar yr asgell, mae pennod newydd ar gychwyn i\u2019r chwaraewr a ddaw yn wreiddiol o Sir Fo\u0302n \u2013 a hynny yng nghanol cae."}, {"text_idx": "#000011", "text": "\u201cMae fel petai wedi cael bywyd newydd, ac mae\u2019r sialens o symud i\u2019r canol wedi ei gyffroi,\u201d meddai Prif Hyfforddwr Cymru Wayne Pivac."}, {"text_idx": "#000013", "text": "\u2018Mae \u2019na lot mwy o rygbi ar o\u0302l yn George\u2019"}, {"text_idx": "#000014", "text": "Yn o\u0302l Stephen Jones, a chwaraeodd gyda North, ac sydd bellach yn hyfforddwr ymosod y ti\u0302m cenedlaethol, roedd talent North yn amlwg o\u2019r cychwyn cyntaf."}, {"text_idx": "#000015", "text": "\u201cMae\u2019n anhygoel i feddwl iddo ddechrau pan yn ddeunaw, sbel fach yn o\u0302l, ac yn ffodus mi chwaraeais yn y ge\u0302m yna [yn erbyn De Affrica yn 2010] pan sgoriodd ddau gais,\u201d cofia Stephen Jones."}, {"text_idx": "#000017", "text": "\u201cBe sy\u2019n dda o safbwynt George yw pa mor broffesiynol mae wedi bod yn datblygu ei ge\u0302m bob blwyddyn i wneud yn siw\u0302r ei fod yn llwyddiannus."}, {"text_idx": "#000018", "text": "\u201cMae wedi cael gyrfa wych hyd yn hyn, ac mae \u2019na lot mwy o rygbi ar o\u0302l yn George."}, {"text_idx": "#000019", "text": "\u201cMae ei agwedd at y ge\u0302m a\u2019i awydd i ddysgu yn amlwg, a dyna sy\u2019n bwysig \u2013 gyd fi\u2019n gallu gwneud yw ei ganmol.\u201d"}, {"text_idx": "#000020", "text": "Er i George North ddweud y llynedd mai cyrraedd y garreg filltir yma oedd un o\u2019i \u201cdargedau mwyaf\u201d doedd y llwybr i gant o gapiau ddim yn un hwylus iddo bob tro \u2013 er ei faint a\u2019i gryfder mae wedi dioddef o chwech cyfergyd yn ystod ei yrfa."}, {"text_idx": "#000021", "text": "Daeth y diweddaraf o rheini ym munudau cyntaf y ge\u0302m yn erbyn Ffrainc yn y Chwe Gwlad y llynedd."}, {"text_idx": "#000022", "text": "Cyn hynny dioddefodd gyfergyd yn 2016 tra\u2019n chwarae i Northampton, a chafodd bedwar anaf i\u2019w ben o fewn pum mis rhwng mis Tachwedd 2014 a mis Mawrth 2015 \u2013 bu rhaid iddo dreulio pum mis i ffwrdd o\u2019r ge\u0302m bryd hynny."}, {"text_idx": "#000023", "text": "Er bod rhai arbenigwyr wedi galw arno i gymryd cyfnod estynedig i ffwrdd o\u2019r ge\u0302m, neu hyd yn oed ymddeol yn gynnar, mae\u2019n mynnu ei fod wedi cymryd camau priodol i leihau effeithiau hir dymor cyfergydion yn ystod ei yrfa."}, {"text_idx": "#000024", "text": "Yn ystod y misoedd diwethaf, mae nifer o gyn-chwaraewr yn honni fod y gamp wedi eu gadael gyda niwed parhaol gan gynnwys arwyddion cynnar dementia."}, {"text_idx": "#000026", "text": "\u2018Yn o\u0302l ar frig ei ge\u0302m\u2019"}, {"text_idx": "#000027", "text": "Mae Ken Owens, bachwr Cymru a\u2019r Scarlets, wedi canmol \u201cdyfalbarhad\u201d ei gyd chwaraewr yn ystod ei yrfa gyda Chymru a thu hwnt."}, {"text_idx": "#000028", "text": "\u201cMae George wedi bod yn chwaraewr gwych i Gymru, gyda\u2019r Scarlets yn wreiddiol, yna Northampton a nawr mae\u2019n gwneud yr un peth gyda\u2019r Gweilch,\u201d meddai."}, {"text_idx": "#000029", "text": "\u201cMae\u2019n wych ei weld yn o\u0302l ar frig ei ge\u0302m y tymor hwn, mae\u2019n chwaraewr o ansawdd uchael ac mae e fel pob un ohonom yn barod i ddysgu a bob amser eisiau gwella."}, {"text_idx": "#000030", "text": "\u201cEfallai fod hi ychydig yn annheg dweud ei fod yn dechrau pennod newydd, oherwydd mae wedi bod yn chwaraewr o ansawdd drwy gydol ei yrfa, efallai ei fod wedi cael cyfnodau tawelach lle nad yw\u2019n croesi\u2019r llinell cymaint, ond efallai fod pobol ddim yn sylwi cymaint mae\u2019n ei gynnig i\u2019r ti\u0302m.\u201d"}, {"text_idx": "#000031", "text": "Ar o\u0302l perfformiadau siomedig yn ystod Cwpan Cenhedloedd yr Hydref y llynedd cafodd George North ei ryddhau o garfan Cymru i wella agweddau o\u2019i ge\u0302m."}, {"text_idx": "#000032", "text": "\u201cDw i\u2019n meddwl efallai fod y feirniadaeth mae wedi ei gael wedi bod ychydig yn annheg,\u201d ychwanegodd Ken Owens."}, {"text_idx": "#000033", "text": "\u201cI ni sy\u2019n chwarae gydag ef wythnos ar o\u0302l wythnos mae modd gweld ei egni, ei waith oddi ar y be\u0302l ac yn y llinell amddiffynnol, a\u2019i ddyfalbarhad sydd efallai\u2019n mynd yn ddi-sylw.\u201d"}, {"text_idx": "#000034", "text": "Ar o\u0302l dechrau ei yrfa ryngwladol yn ei arddegau mae\u2019n anodd cofio cyfnod pan nad oedd George North yn rhan allweddol o\u2019r garfan \u2013 mae wedi cynrychioli Cymru mewn tri Chwpan Rygbi\u2019r Byd, ennill dwy Gamp Lawn a theithio gyda\u2019r Llewod \u2013 hawdd hefyd yw anghofio mai dim ond 28 oed yw\u2019r chwaraewr profiadol."}, {"text_idx": "#000035", "text": "76 cap oedd gan Alun Wyn Jones pan oedd yntau\u2019n 28 \u2013 a fe, bellach, yw\u2019r chwaraewr rhyngwladol a\u0302\u2019r nifer mwyaf o gapiau yn hanes y ge\u0302m \u2013 154 hyd yma."}, {"text_idx": "#000036", "text": "Os yn ffit ac yn iach pwy a wyr beth gallai North ei gyflawni yn ei safle newydd ac yn ystod y bennod nesaf o\u2019i yrfa."}, {"text_idx": "#000038", "text": "\u201cColled aruthrol\u201d ar o\u0302l yr actor Dafydd Hywel, sydd wedi marw\u2019n 77 oed\nAdeiladu tair ysgol carbon sero net newydd yng Nghymru\nManon Steffan Ros yn y ras am wobr llyfr Saesneg\nBeirniadu Croeso Cymru am ddefnyddio enw Saesneg ar ynys ger Harlech\nMiloedd o blant yn heidio i\u2019r brifddinas i chwarae rygbi"}, {"text_idx": "#000043", "text": "Gohirio ge\u0302m Ffrainc yn erbyn yr Alban yn dilyn achos arall o\u2019r coronafeirws yng ngharfan Ffrainc"}]